Коми Республикаса Юралысь Вячеслав Гайзер эскöдiс, мый Анатолий Жуковскийöс Коми Республикаын пытшкöс делöясса министрöн индöмыс сетас позянлун бурджыка котыртны право видзан органъяслысь уджсö.

Та йылысь Коми Республикаса Юралысь висьталiс Коми Республикаын пытшкöс делöяс министерстволöн коллегия вылын. Анатолий Жуковскийöн, кодi вежис тайö уджас Владимир Ерёмченкоöс, видеоконференция пыр тöдмöдiс Россия Федерациялöн пытшкöс делöясса министрöс вежысь Сергей Герасимов.

Министерстволöн коллегия вылын сёрнитiгöн республикаса Юралысь пасйис, мый 2010 воын бурланьö вежсьöмыс тöдчö право видзан органъяслöн пöшти быд туйвизь кузя. Вячеслав Гайзер аттьöалiс ПДМ-са уджалысьясöс кужанлунысь да сьöлöмсянь служитöмысь да эскöдiс, мый тэчасын реформакöд йитчöм вежсьöмъясыс дiнмуын мунасны лабутнöя да сетасны позянлун бурмöдны пытшкöс делö органъяс, та дырйи бырас налы лöсявтöм уджыс.

Таысь öтдор, Вячеслав Гайзер тöдчöдiс, мый «республикаса Веськöдлан котыр быд ногыс отсавлiс, отсалö да кутас отсавны Пытшкöс делöяс министерстволы сы могысь, медым сылöн уджыс эз вöв лёкджык сыысь, кутшöм талун эм. Кöть эськö эм став позянлуныс, медым уджыс мунiс нöшта на бурджыка».